Бобошево (община)
Община Бобошево се намира в Западна България и е една от съставните общини на Област Кюстендил.

География

Географско положение, граници, големина 
Общината е разположена в централната част на Област Кюстендил. С площта си от 135,142 km2 е най-малката сред 9-те общините на областта, което съставлява 4,43% от територията на областта. Границите ѝ са следните:
 на север – община Бобов дол;
 на североизток – община Дупница;
 на югоизток – община Рила;
 на юг – община Кочериново;
 на северозапад – община Невестино.

Природни ресурси

Релеф 
Макар и малка по площ релефът на община Бобошево е твърде разнообразен – от равнинен, през ниско- и средно планински до високо планински.

В средата на общината от север на юг, по долината на река Струма и левият ѝ приток Джерман се простира Бобошевското поле, което е южно продължение на Долната Дупнишка котловина. Тук, в коритото на Струма, югоизточно от град Бобошево се намира най-ниската точка на общината – 363 m н.в. От изток, северозапад и запад полето е оградено от планински масиви. На изток от него в пределите на общината попадат крайните западни части на Северозападния дял на Рила. Тук в изворната област на Бадинска река (ляв приток на Джерман) се намира най-високата точка на община Бобошево – около 2030 m н.в. В северната част на общината, между Скринския пролом на Струма на югозапад и река Джерман на изток се простират крайните южни части на Конявска планина, като този и дял носи името Поглед планина. На северозапад от село Циклово, на границата с община Бобов дол се издига най-високата ѝ точка – връх поглед (965 m). Югозападно от Скринския пролом на Струма в пределите на общината попадат крайните северни части на планината Влахина. Тази нейна северна част се нарича Руенска планина и тук южно от село Скрино височината ѝ достига до 1134 m.

Води 
Основна водна артерия на община Бобошево е река Струма, която протича през нея с част от средното си течение. В пределите на общината попада повече от половината от долната част на приказно красивия Скрински пролом на реката. Втора по значение за областта е река Джерман, която протича през нея с най-долното си течение и се влива в Струма източно от град Бобошево. От оградните планини в Струма и Джерман се вливат множество малки реки, по-голямата от които е Бадинска река.

Население

Етнически състав (2011) 
Численост и дял на етническите групи според преброяването на населението през 2011 г.:

Демографска справка

Населени места 
Общината има 12 населени места с общо население 2348 души към 7 септември 2021 г.

Административно-териториални промени 
 МЗ № 2820/обн. 14 август 1934 г. – преименува с. Гьоклемез на с. Усойка;
 МЗ № 1695/обн. 27 септември 1937 г. – заличава м. Кръчино поради изселване след 1920 г.;
 Указ № 291/обн. 23 юни 1950 г. – заличава с. Каменик и го присъединява като квартал на с. Блажуево. Указът не влиза в сила и скоро след това е отменен;
 Указ № 960/обн. 4 януари 1966 г. – осъвременява името на с. Блажуево на с. Блажиево;
 – осъвременява името на с. Циклево на с. Циклово;
 Указ № 757/обн. 8 май 1971 г. – заличава м. Въртен камък и я присъединява като квартал на с. Бобошево;
 Указ № 2190/обн. 20 октомври 1981 г. – признава с. Бобошево за гр. Бобошево.

Транспорт 
През територията на община Бобошево преминава участък от 7,6 km от трасето на жп линията София – Благоевград – Кулата.

През общината преминават частично 4 пътя от Републиканската пътна мрежа на България с обща дължина 33,6 km:
 участък от 8,4 km от автомагистрала „Струма“ (от km 335 до km 343,4);
 участък от 5,7 km от Републикански път I-1 (от km 341,4 до km 347,1);
 началният участък от 15,9 km от Републикански път III-104 (от km 0 до km 15,9);
 началният участък от 3,6 km от Републикански път III-1005 (от km 0 до km 3,6).

Топографска карта

Бележки

Източници

Външни източници 
 Официален сайт на община Бобошево
 Информация за община Бобошево